
Car amicos de Interlingue-Occidental! 


Vu tene in vor manus li numeró 4 del revúe IE Munde. Interlingue-Occidental ha devenit durant li recent 
mensus tre populari ínter li planlingue poliglottes in li internet. 

lan Niles e Gabriel Svoboda scrit e traductet quelc textus e pezzes de litteratura in nor bell lingue. Ili ha 
publicat su material in li Yahoo gruppe de Occidental. Ti gruppe es li centre del activitá de Interlingue- 
Occidental in li internet. Gabriel Svoboda e lan Niles ha ambi contribuet porti numeró de IE Munde. lan Niles 
ha rapidissimmen e bonissimmen aprendet Interlingue-Occidental e haveja un excellent nivelle in norlingue. 

Un tre important progresse por nos es que nor amico Rosto, qui anc es un ver poliglott in li munde de 
planlingues, ha mettet omni numerós de IE Munde sur su internet-págine por planlingues “Enioni” 
(http://enioni.narod.ru/). Per to IE Munde es nu accessibil por omni persones in li internet e ne solmen por 
membres del Yahoo gruppes Occidental e Posta Mundi. Yo mersia Rosto pro su auxilie! II anc ha creat su 
propri planlingue Sibelingua, quel es anc comprensibil por usatores de Interlingue-Occidental. 

Anc li movement de Interlingue esset activ. Li numeró 310 del central organ del Interlingue-Union 
Cosmoglotta esset publicat in le junio 2011. Un person tre important por li accessibilitá de Interlingue- 
Occidental in li internet es certmen Frangois Comparot. II ha creat li Yahoo Gruppe de Occidental, mettet li 
grand Anglesi-lnterlingue dictionarium de Kemp/Pope in li internet e esset un important contributor in li 
comense del Interlingue Wikipedia. Per su activitás Frangois ha creat li fundament del vive de Interlingue- 
Occidental in li internet. 

Frangois Comparot ha scrit a me un e-mail in quel il explica li motives pro quo il ne es plu convictet de 
Interlingue-Occidental. Yo va discurser pri su objectiones contra Interlingue quam lingue in nor rubrica “Noi e 
li altris”. Yo peti vos car letores de IE Munde scrir a me vor opinion pri ti tema. Chascun comentarie es 
benevenit! Vu ne deve obligatorimen scrir in Interlingue, yo posse traducter li comentaries self por IE Munde 
in Interlingue-Occidental. 

Yo mersia specialmen mi car amico Manfred Margin de Germania. Manfred inviat a me gratuitmen un copie 
del dictionarium Occidental-Deutsch, Deutsch-Occidental de Alphonse Matejka. Li libre es un grand auxilie 
por me! E yo va provar metter it bentost in li internet. Ma to es un grand labore por me. 

Ultra li mentionat articul pri li objectiones de Frangois noi have anc in ti numeró un interessant articul de 
Gabriel Svoboda pri li prehistorie del homanité in li nov rubrica scientie. Por li section angul litterari yo ha 
traductet du poemes in Interlingue-Occidental e anc du novelles del german scritor Heinrich von Kleist. In 
Germania li annu 2011 esset oficialmen proclamat quam li annu de Heinrich von Kleist. In ti section vu anc 
trova li traduction de lan Niles del science-fiction raconta “Pri témpore e Texas” de William F. Nolan quam un 
bon exemple de modern litteratura in Interlingue-Occidental. 

Naturalmen noi have quam sempre quelc novas in Interlingue-Occidental e li continuation de nor micri cursu 
de conversation in Interlingue. 

Li tematic articul de ti-ci numeró es pri li efectes del financial crise al democratie in quelc membre-states del 
Europan Union. Li conditiones por reciver li finansiari remedies del EU es sever e quam un consequentie li 
democratie in ti landes es limitat per to. 

Yo espera que li nov numeró de IE Munde va pleser vos. Yo desira un agreabil letura. Quam sempre 
opiniones, comentaries e chascun critica es benevenit. Li sequent numeró de IE Munde va esser publicat in 
li septembre 2011. 

Yo mersia Olivier Simon e Damien Vanneuville pro corecter li textus de ti numeró de IE Munde. 


Vor 


Valodnieks 



NOI E Ll ALTRES 


Ll DEBILITÁS DE INTERLINGUE-OCCIDENTAL E QUALMEN NOI POSSE SOLUER LES 

Ante quelc semanes yo ha recivet un tre interessant e-mail de Frangois Comparot. Frangois Comparot esset 
tre activ in li internet por Interlingue-Occidental. II ha fundat li yahoo gruppe de Occidental, quel es til nun li 
central forum de Interlingue-Occidental in li internet. II anc ha mettet li grand Anglesi-lnterlingue dictionarium 
de Pope-Kemp in li internet. II anc esset tre activ in li comense del Wikipedia de Interlingue. Dunc il ha 
auxiliat mult pro to que Interlingue es nu anc representat in li internet e que on posse aprender Interlingue in 
li internet. Ma il cessat su activitás por Interlingue e ha explicat in quelc e-missages a me pro quo il ha fat to. 
It es certmen util discusser e considerar su crítica pri li lingue. 

Frangois Comparot mentionat du mancas de nor idioma. Unesimli Interlingue usa special lítteres sam quam 
Esperanto. II considera li lítteras con accentus á, é, í, ó e ú quam distint lítteres. Secun su opinion ti manca 
fa li lingue ínapt por un usage international. 

Li duesim crítica de ti grand amíco de Interlingue-Occidental es que li original lingue de Edgar de Wahl esset 
pos su morte substantialmen changeat per su adeptes é in li grammática é in li vocabularium e ortografie. 

Vermen li til hodíe valid grammática de Fritz Haas, quel es anc disponibil in li internet, contene mult 
diferenties al grammática del unesim libre de Occidental “Occidental - die Weitsprache". Anc hodíe secun li 


3 


opinion del Interlingue-Union li “simplificat ortografie” de Interlingue es valid benque it es tre diferent del 
ortografie original de Edgar de Wahl. Por exemple on ha completmen abolit li palatal consonantes de Edgar 
de Wahl e ha abandonat li historic ortografie de international paroles (p.ex. old: philosoph - hodíe filosof). 

Precipue li reformes del ortografie es til hodíe disputat de quelc activistes de Interlingue. On posse to leer in 
quelc numerós de Cosmoglotta ma anc hodíe per exemple li activ Interlingueist Sebastian Hartwig de 
Germania prefere li original ortografie de Edgar de Wahl. 

Frangois Comparot argumenta que ti situation es tre desfacil e confusent por novicies de Interlingue- 
Occidental, precipue pro que on ancor sovente posse trovar li unesim libres de Occidental in li internet e in 
bibliotecas. 

Yo vole citar Frangois Comparot directmen in ti contextu: 

”Por me Interlingue es un absolut sacstrade ye un látere pro li accentus e del altri látere pro que ne hay un 
vermen acceptat standard ovre por it. Li lingue ex li annu 1930 ne es plu talmen acceptat. Laicos studia 
entusiasticmen e diligentmen li libre, quel es ancor accessibil in mult bibliotecas e poy ili es totalmen 
surprisat si on raconta les que li lingue esset multiplicmen reformat, ma it es desfacil trovar pri to nov forme 
alquó scritivmen.” (Li citate es traductet de me ex li german lingue - Valodnieks.) 

Quo noi posse replicar a ti crítica? In facte li vocales con li accentus in Interlingue ne es lítteres special. Li 
lítteres indica solmen li accentuation de un parol. Ili es solmen un auxilie por corectmen pronunciar un parol. 
Secun mi opinion it es un miscomprense egardar les quam propri lítteres. 

Secun mi opinion it vell esser possibil abandonar les lítteres con accentus totalmen in ii scritiv forme de 
Interlingue. On vell posse lassar les in manuales e léxicos. Talmen ili vell esser solmen un auxilie por 
persones queles comensa aprender Interlingue. Exactmen talmen procede Interlingua de IALA. 



Edgar de Wahl (dextre) con su adherentes in Vienna 1927 

Li problema del diferent versiones del lingue es certmen plu grav. Un parte del problema es un resultate del 
actual situation del movement de Interlingue. Li grammática de Haas, li léxicos de Pope-Kemp e de Matejka 
(1) es certmen min conosset e plu desfacilmen obtenibil quam li libre(s) del creator de Occidental Edgar de 
Wahl. Quo noi deve far? 

Secun mi opinion un retorna al classic forme de Occidental es ni possibil e ni desirabil. Li changeamentes 
esset fat per li organisationes oficial de Interlingue e ne per li arbitrie de un person. Yo anc pensa que li tal- 
nóminat “simplificat ortografie” have certmen su avantages. Li classic ortografie de Edgar de Wahl contenet 
quelc desfacilitás quam per exemple li mollificat palatal consonantes I’ e n’. Adplu hodíe noi have un 
planlingue totalmen naturalistic: li Interlingua de IALA, quel es tre irregulari e in facte desfacilmen aprensibil. 

Li clar consequentie es: noi besona un nov standard ovre de Interlingue! Hodíe it es plu facil e plu modic 
publicar un tal libre. It vell esser anc un bon chance por supleer li actual dictionarium de Interlingue per 
modern expressiones. Pro li grand flexibilitá del lingue noi certmen ne deve querellar pri li nov paroles o 
atender li decisiones de oficial comités. Li modern paroles ja existe internationalmen, noi vell posser 
oficialisar les per li nov libre. 

On posse publicar li nov libre de Interlingue secun li procede de “Books-on-demand”. Li nov libre vell esser 
facilmen disponibil e noi posse metter legalmen un version complet in li internet. Li actual chefes del 
Interlingue-Union certmen vell consentir al contenete del nov libre. It vell esser un grand chance por li futur 
del lingue de Edgar de Wahl. 

Un question es certmen li contenete de ti libre. Yo proposi un dictionarium Interlingue-German (o plu bon 
Interlingue-Anglesi) con li oficial grammática de Interlingue in ii hodíal forme. Si noi vell haver un oficial libre 
in ti forme noi posse traducter les simplicmen in li altri lingues important quam francesi, hispan, russ etc. Noi 
deve solmen comensar per un! 

Yo reflecte ja longmen pri li necessitá de un tal libre. Li missage de Frangois Comparot esset un incitament 
por me! Yo anc have un grand interesse pri vor opinion pri ti tema mi car letores de lE-Munde. Ples scrir a 
me vor opinion pri it! Yo pensa que un tal discussion es tre important por li futur de Intelingue-Occidental! 

(1) A. Matejka: Occidental-Deutsch und Deutsch-Occidental. Chapelle (Vaud) 1945. 


U EX-REDACTOR DEIDO-REVÚE LAUDA INTERLINGUE-OCCIDENTAL 

Robert Pontnau li ex-redactor del central Ido-revúe “Progreso” (Progresse) laudat in un conversation con me 
in Munchen li fine de april 2011 li lingual qualitás de Interlingue-Occidental. Li francesi Esperantist e Idist 
opinet mem que Interlingue-Occidental es quam un lingue mult plu bon quam li Interlingua de IALA. Ma li 
problema es que li lingue ne es vermen parlat pro li debilitá del movement de Interlingue-Occidental. Secun li 
opinion de Robert Pontnau un lingue posse solmen viver si it es parlat. 

Robert Pontnau ha publicat quelc libres in Ido e Esperanto. 

CONINTERLINGUE-OCCIDENTAL IN U VACANTIES! 

In marte de ti annu yo esset con mi familie sur li hispan insul Mallorca in li vacanties. Ta on parla hispan e 
catalan. Yo e mi familia parla ni hispan ni catalan. Ma per li saventie del Interlingue-Occidental yo posset 

comprender admínim un poc li homes indigen e mem comunicar con ili! Precipue ínter catalan e Interlingue- 
Occidental hay mult similitás. Interlingua de IALA reclama sovente por se que it es li ponte al lingues 
romanic. Ma nor Interlingue-Occidental es certmen li plu bon ponte al lingues catalan e mem francesi secun 
mi experienties personal! Regretabilmen Interlingue-Occidental ne have tant self-confidentie quam li 
Interlingua de IALA... 

UN NOV EDITION DE COSMOGLOTTA PUBUCAT 

In li junio 2011 esset publicat li numeró 310 del oficial organ del Interlingue Union “Cosmoglotta”. Li revúe 
celebra in ti annu li 70-esim anniversarie de su unesim publication. Li nov numeró contene li sequent 
articules: 

- Subten per artificial lingues de Karel Podrazil. 

- Pro quo yo defende li quar lingues artificial de Karel Podrazil. 

- Aure, Sudafrica e Svissia de Erich Werner. 

- Ultim págine. 

Si vu vole leer li nov numeró de Cosmoglotta ples scrir a e.werner@interlinue.org por comandar gratuitmen 
un exemplare. Li numeró 311 de Cosmoglotta va contener un litt retrospective del passat 70 annus de 
Cosmoglotta. 


NOVAS IN INTERLINGUE-OCCIDENTAL 


Occidental es un tre bon lingue por scrir novas. Ci quelc novas de! recent témpor in nor idioma. 


SKI-SALTATION POR FÉMINAS NU OLIMPIC 

Li final bastion del mannes in li sport hivernal ha cadet. In li Olimpic Ludes hivernal in li annu 2014 por li 
unesmin vez li ski-saltation de féminas va esser olimpic. Li International Comité Olimpic (IOC) ha confirmat 
un decision del Féderation International de Ski (FIS) que in li sequent olimpic ludes in Sochi (Russia) anc li 
féminas va posserganiar medallies in li ski-saltation. 


Juliane Seyfarth (Germania) va saltar 2014 por olimpic medallies 

Li hockey sur glacie, que! es un sport qual on egardat anc longmen quam un sport solmen por mannes, es ja 
desde 1998 olimpic anc porféminas. Nu li emancipation in li hiverne-sport es complet. 

UN LINGUE IN MEXICO DESAPARIPRO UN DISPUTE PERSONAL 

Li lingue „ajapaneko“, quel es parlat solmen in un micri parte de Mexico desapari lentmen pro que li unic du 
parlantes refusa totalmen comunicar con unaltru. Ambi conosse se bon, ma ili ne ama se. 

Manual Segovia, qui es li etá de 75 annus, e Isidro Velasquez (qui es in li etá de 69 annus) habita in li village 
Ajapa. Li distantie ínter li domes del du mannes es solmen 500 metres. Támen ili nequande conversa con 
unaltru: ni per un parol ni per insultes. Ambi persones es li final persones qui parla li lingue ajapeneko. 

Pro to li antropologo Daniel Suslak del universitá Indiana in li Unit States de América ha decidet probar 
compilar un dictionarium del lingue ajapeneko anteque it es tro tard e li rar lingue va har desaparit por 
sempre. 

FÉMINAS DEVE METTER JUPES E ROBES IN Ll BADMINTON 

Li International Confederation de Badminton (BWF) ha prendet un tre disputat decision in li april 2011. Por 
far li sport plu atrativ it va esser obligatori por li feminin sportistas in competitiones international metter robes 
o jupes quam in tennis. Li nov prescrition de vestimentes es valid desde may 2011. Li oficial scope de ti nov 
regul es secun li BWF “assecura un plu atrativ presentation de badminton”. 



Féminin badminton luseres bentost in jupes? 

Li reaction de quelc associationes national pri ti decision esset tre negativ. Anc quelc políticos críticat fortmen 
li nov prescrition del BWF. Li ministra de sanitá, emancipation, curation e por li auxilie a old persons del max 
grand land féderal de Germania Nordrhen-Vestfalia Barbara Steffens qualificat li decision sexistic e 
ínacceptabil. 

SCIENTIE: ESQUE Ll PAISANES PREHISTORIC HA CALENTAT 
Ll MUNDE? 


(Un articul scientific traductet de Gabriel Svoboda) 

Un teorie disputabil de Wiliiam Ruddiman suposi, que li gases queles es responsabil por li tepidarium-efecte 
productet del paisanes prehistoric hat preventet un retorn del periode glacial. Li caracteristíca del periode plu 
calid ye deciun mill annus ante hodíe esset un abrupt crescentie inicial del concentration del dioxide carbonic 
in li atmosfere, quel poy gradualmen decrescet. Similmen ye quin mill annus ante hodíe, li nivelle del metane 
crescet subitmen. Secun li paleoclimatologo statunitesi William Ruddiman del Universitá de Virginia, it es un 
consequentie del activitá del paisanes prehistoric. 



Li combustion del forestes ye ott mill annus ante hodíe hat emisset un tant enorm masse de dioxide 
carbonic. Ye quin mill annus ante hodíe, li homes comensat cultivar ris in irigat agres e li metane escapat ex 
li organic materie decomposit de micro-organismes in stagnant calid aqua. Crescent truppes de brutes in 
farmes hat devenit un altri fonte emissent del metane, nam ili contene mult metagonenic micro-organismes 
in su aparate digestiv. Secun Ruddiman, ti ci crescentie del concentration del propulsion-gases in li 
atmosfere hat preventet un retorn del periode glacial. 

In un conferentie organisat del Union Geofisical American in Santa Fe, Ruddiman juntmen con altri 
paleoclimatologes ha presentat mult argumentes por su ínortodox teorie. Por exemple Jed Kaplan del Scola 
Polytéchnic in Lausanne (Svissia) pruvat, que li production del propulsion-gases provenient ex li 
desforestation prehistoric in facte esset mem du vez plu grand, quam William Ruddiman suposit in su ovres 
original. 

Kaplan ne concorda con li teorie de Ruddiman, que li agricultura hat salvat li munde de regresser in un nov 
periode glacial. Totvez il es convictet, que li homan interferentie in li evolution del terrestri clima comensat ja 
in li prehistorie del homanité. 

ANGUL LITTERARI 


Nu du poemes de yun autoressas, queles yo ha trovat in un jurnale por yun homes in li internet. 



Ll TIMORE PRO TE 

Li timore pro noi. 

Li timore de perdir te. 

Li timore de destructer omni lu bell. 
Li timore de fider te. 

Li timore de spectar adavan. 

Li timore de simplicmen star apu te. 
Li timore de perir self. 

Li timore ... pro li timore. 


LUMAXBON 

Tu es mi ángel, qui salva me 
ex chascun situation. 

Exactmen un tal hom quam tu 
yo ha serchat e 
felicimen trovat. 

Desde yo conosse te mi munde 


es plen del luce e del calore. 

Desde yo conosse te, 
ne hay plu lácrimes. 

Nequó e nequí 
Va separar nos. 

Nam noi es un cordie 
e un ánim. 

Tu es lu max bon in li munde! 

(De Laura por su max bon amica Svenja) 


DU ANECDOTES DE HEINRICH VON KLEIST 


Li german scritor Heinrich von Kleist (1777-1811) 



1) UNANECDOTE 

Un capucino-mónaco acompaniat un mann ex Suébia al patíbul. It pluviat fortmen ja li tot die. Li condamnato 
plendit se in via plurivez a deo, que il deve far un tal grav via durante li tempe es tal mal e desafabil. Li 

capucino volet le cristanmen consolar e dit: “Tu rascale, pro quo tu plendi tant, tu solmen deve ear ti via 
unvez durante tal tempe, ma yo deve retroear anc li sam via.” Qui ha ja travivet, qualmen enoyant li retro-via 
de un execution posse esser mem si li tempe es bell, ti qui va opiner que li remarca del capucino ne es tant 
stult. 


2) AMORE MATRIN 

In St. Omer in li nord de Francia in li annu 1803 ocurret un strangi eveniment. Un grand rabiosi cane, quel ha 
ja ataccat pluri homes, precipitat se sur du ludent infantes. In prim it lacerat li max yun infante, qui rulat se ja 
in su propri sangue sub li griffes del bestie. In ti moment aparit de un strada láteral li matre, qui portat sur su 
cap un sitelle de aqua. Li cane lassat li infantes jacer e saltat vers li matre. Ella deposit li sitelle apu se e ella 
hat decidet in vice de fugir admínim prender con se li bestie in li morte. Ella inbrassat firmen li bestie per su 
brasses, queles es stalisat per furie e venjantie. Ella strangulat li can til it esset mort e ella self cadet vulnerat 
per li furiosi morsuras del bestie evanescente apu it. Li fémina sepultat su du infantes e morit self per li rabie 
pos quelc dies. On mettet la apu su infantes in li tomb. 


William F. Nolan: Pri témpore e Texas 
Traductet de lan Niles 

Aperte li porta temporal de C. Cydwick Ohms e fa un singul passu, e . 

“Ye un singul colpe,” declarat Professor C. Cydwick Ohms, dechargeante un índensi bande de pip-fume e 
retrobalansante sur su calcanes, “yo intente soluer li max grand problema con quel li homanité hodíe es 
confrontat. Colonisar li polari desertes esset un misvia e un ínfertil afere. E li Graviditá-Preventiv Programma 
ne posse esser infortiat. Un tro grand population resta li spine in nor flanca. Gentilmannes,“ il pausat por 
regardar in li ocul de chascun assemblat jurnaliste, “hay solmen un solution.” 

“Amasse anihilation?,” questionat un yun jurnalisto. 

“Absurd, púer. Certmen, ne.” Li professor hesitat. “Li response es li témpore.” 

“Li témpore?” 

“Exactmen,”Ohms inclinat li cap. Per un fanfare dramatic, il escartat un rubi, veluri drap e revelat un alti 
structura de brilliant metalle. “Ples vu convicter se!” 

“Ve, quo es ti cose?”, questionat li yun jurnalisto. 

“Ti cose,“ respondet li professor acutmen, “es li porta temporal de C. Cydwick Ohms.” 

“Ve, un machine por témpor-viageation.” 

“Ne es talmen. Ne es talmen. Ples, púer,“ replicat li professor. “Un machine por témpor-viageation es 
ínpossibil in li sense popular. To es solmen un savagi imagination. Támen,” li professor tappettat li tabac ex 
su pip, “per un serie de matematicmen exact calculationes ínfinit, yo developat li extraordinari porta temporal 

de C. Cydwick Ohms.” Aperte it, fa solmen un singul passu - e vu es ínmediatmen in li passate.” 

‘‘Ma ú in li passate, Professor?” 

Ohms subridet un poc al circul de rigid visages. “Gentilmannes, éxter ti porta jace li extendet gigante de sud- 
west America - un suficent spacie por absorpter li superflú habitantes del Terre quam tis ci." II claccat per su 
fingres. “Yo parla, gentilmannes, pri Texas in li annu 1957.” 

“Ma si li Texasanes oposi?” 

“Ili have nequel alternative. Li porta temporal es un coridor in solmen un direction. Yo preparat it talmen. It va 
esser completmen ínpossibil que alicun ex li annu 1957 intra in nor munde del annu 2057. E nu li passate 
expecta me.” 

II forjettat su laboratorial vestimentes ad-látere. Sub les, Ohms portat un ancian e bizarri costume. Nigri 
bottes por cavalcar, bon polit e ornat per argente, lanin covri-gambes, un vast cintura ornat per juveles con 
un imens fible, un camise lucentmen quadrillat e coronat per un flammeant rubi charpe. Agilmen, il surmettet 
un grandissim cowboy-chapel ad-sur su cap e fat un passu al porta temporal. 

Araffant un anse de eben, il trenat it ad-supra. Li enorm porta metallin retroglissat. “Témpore,” Cydwick 
Ohms dit simplicmen, gesticulant al gris necós éxter li porta. 

Li jurnalistes e fotografes undeat ad-avan, tenent nota-librettes e cámeras. “Ma quo va evenir si li porta clúde 
se posque vu ha eat tra it?” 



“Un timore sin base, púer,“ Ohms afirmat. “Yo ha assecurat que li porta temporal nequande posse esser 
clúdet. E nu adío, gentilmannes. O usante li corect argote, ‘so long, hombres!”' 

Ohms bassat se de mi-córpor, dat un ultim tiration ye su cowboy-chapel, e fat ancor un singul passu ad- 
avan. 

Ma il ne desaparit. 

II stat, palpebrant. Tande il maledit, battet sur li ínpermeabil mur de grisesse del porta temporal per clúdet 
punies, e recadet, anhelant, a su scri-table. 

“Yo ha fallit,” il gemit per un voce perdit. “Li porta temporal de C. Cydwick Ohms esset un dessuccesse.” II 
celat su cap in su manus trement. 

Li jurnalistes e fotografes comensat departer. 

Un lent rul-son, moderat per li distantie, emanat del densi grisesse del porta temporal. Debil cris e strides 
esset clar sur li rul-son. Li sones acrescet constantmen - a un mil colpes de tambures - a un rulant mare de 
tónnere. 

Yellant, li jurnalistes e fotografes disperset se in le direction del scalieres. 

Nu, on deve solue un altri desfacil problema, Professor Cydwick Ohms pensat, oscillant con un cert alicun 
desfacilitá ad-sur un ex tri mil bovellos de Texas fugient in panica ad-in li laboratoria. 

LINGUE 


ln ti parte del revue IE-MUNDE es dat quelc frases util por li conversation diari. 


CONVERSATIONININTERLINGUE - PARTE 4 Ll TEMPE 


Ll TEMPE 

Qual es II tempe hodíe? 

Li tempe es bell (mal, agreabil). 

It pluvia (nivea, grela). 

It es nebulosi. 

Li fúlmine. It fúlmina. 

Li tónner. It tónnera. 

Li fúlmin-tempe ha passat. 

It es calid (frigid). 

Qual calore (frigore). 

Yo cale (frige). 

Li vent suffla. 

Li termometre (barometre) indica. 


(Segun li Interlingue cursu de Matejka porgerman parolantes) 


TEMA: UN FORTIAT PAUSE POR Ll DEMOCRATIE 

ln Portugal e Grecia li cives ne have plu un selection - Li política es creat alcú altrimen. 



Li grec prim-ministre Giorgios Papandreou 

Ja li parol “oposition” descrí li tache: oposir e monstrar alternatives. Dunc li paroles queles li chef del grec 
oposition Antonis Samara usa pos un incontra con prim-ministre Giorgios Papandreou yer es dunc li max 
normal frase del munde. “Yo ne consenti con ti receptu pro it monstra se quam fals”, dit Samaras e refusa 

per to li max nov sparniament-program del guvernament socialist. Ma Samaras have un problema: Li 
Europan Union e li International Monetari Fond (IMF) certmen va fortiar le suportar li política del 
guvernament. 

Li precondition por li sequent payamentes ex li financial salvatori programma por li membres del comun 
europan valuta Euro e ancor plu por li financial alimentation del land in li futur es secun li vise-punctu del 
financieros un acorde ínter li polítical partises. Durant li recent reunion del ministres del financie del EU, in 
quel anc Jean-Claude Trichet li chef del Europan Central Bank (ECB) partiprendet, on consentit pri to: Li 
polítical fate del land depende tro mult de du mannes, del prim-ministre Papandreou e del ministre por 
financies Giorgios Papakonstantinou. Li sparniament-programma de Grecia extende se al annu 2015, ergo 
trans li date del nov electiones. Pro to li financieros desira securitá. 

Per altri paroles: Samara posse ganiar li sequent electiones, ma il ne posse far un altri política. Li basic 
lineas del budgete es determinat in Bruxelles, Frankfurt e Washington. Similmen límitat es anc li democratie 
in Irland e Portugal, queles anc recive auxilie-credites. In states quam Hispania e Belgia li rating-agenties 
crea un pression per lor constant menacie de un devaloration del statal paperes de valore. Ili diminue per to 
li polítical spacie por un altri política. Li chances por un altri política es mult min grand quam li oposition narra 
it a su electores. International organisationes interveni plu e plu “profundmen in internal statal aferes e 
submina li logica del statal soveranitá” scri li polítologo Michael Ziirn. Ironicmen in Athina, ú li democratie 
esset exercit por li unesim vez in li historie nu li principle del democratie es suspendet. 



Li europan central bank in Frankfurt 

ln Portugal es electat un nov parlament li sequent soledí. Li futur guvernament vell haver fórsan li libertá 
decider indutar omni public edificies verd o blu, ma it ne es líber ni augmentar li pensiones ni employar nov 
stat-oficiarios. It deve clúder micri scolas e reformar li labor-mercate. E naturalmen sparniar, sparniar e 
sparniar. Durante li passat semane li EU-ministres del financie e antey li IMF decidet conceder un financial 
auxilie-paquette in li summa de 78 milliardes Euros solmen si ti conditiones es acceptat e realisat. Si li 
contrate ne es observat li land ne va reciver plu pecunie. 

Li chef del portugues oposition Pedro Passos Coelho devet consentir al sparnation-mesuras ante li 
electiones scritivmen. Li programma por li electiones del su conservativ partise esset scrit solmen pos to. 

Durant li anuncie del programma por sparnationes, Passos Coelho glorificat se self ancor que su partise 
impedit plu mal mesuras. Li negociatores dit que to es nonsense. Ili negociat solmen con li guvernament e 
informat li oposition plu tardmen in conversationes pri li resultates. 



Li nov prim-ministre de Portugal Passos Coelho 

Passos Coelho hat, per su refusa de un plu tost programma del socialist guvernament por li consolidation del 
financies, extordet nov electiones e per to indirectmen causat anc li acceptation del financial salvatori 
programma del EU. Li guvernament desirat ancor ajornar un tal decision. It es un ironie del historie: Li 
refusat programma esset li base del nu valid acorde, quel Passos Coelho devet acceptar. 

Li electores ne ama ti táctica. Li avantage del políticmen dextrimen orientat socialdemocrates del Passos 
Coelho avan li socialistes es perdit secun li recent inquestes del public opinion. Li socialistes del prim- 
ministre José Sócrates es denov un poc avan li socialdemocrates. On ne posse expectar un stabil majorité 
de un partise, ma li polítical direction es ja clar. Decisiones pri queles li guvernament e li oposition 
customalmen ferocimen disputa in Grecia, Portugal e Irland es fat ínterim del troica, quel consiste ex li EU- 
comission, li International Monetari Fond e li Europan Central Bank. In Irland li guvernament cadet 
ímmediatmen pos un tal decision. Li oposition ganiat li electiones. In li electoral campanie li oposition 
anunciat quelc modificationes in li sparnation-programma. Ma til hodíe li nov prim-ministre Enda Kenny ne ha 
realisat li planat reduction del interestes in li auxilie-credites. Landes quam Francia demanda 
compensationes quam un plu alt corporat-imposte. Por to Kenny devet rupter altri promesses. Por li 
donatores del pecunie it es egal per quo Kenny decepte su electores. 

Mem in Hispania, quel posse renunciar secun su propri evaluation e anc secun li opinion del EU, li auxilie- 
programma, li política ne have mult alternatives. Sur li prunta-mercate li interestes por li statal paperes de 
valore del land augmentat solmen pro to, pro que li opositional Popul Partise hat victet li regional electiones. 

Li signale al mercates esset clar: On ne posse changear li sparniarment-política del socialistes. It ne es un 
marvel que li nov hispan proteste-movement demanda un fundamental nov comense. Li grec sindicatus ja 
plana li sequent general-bastament. Ma on ne posse bastamentar efectivmen contra li salvation-fonds e 
financie-mercates. 

(Ex Financial Times Germania 25.05.2011, p. 12 P. Ehrlich ex Bruxelles) 

INTERLINGUE IN CIFFRES (Li ciffres in IE Munde 3 in li marte 2011) 

Númere del IE articules in li IE Wikipedia ( 16-im de julí 2011): 1822 (1741) 

Númere del membres in li Yahoo gruppe de Occidental (16-im de julí 2011): 149 (148) 


QUELC LIGAMENTES DE INTERLINGUE-OCCIDENTAL IN Ll INTERNET 

Interlingue Union: Li organisation oficial de Interlingue http://www.interlinaue.org/ 

Yahoo Gruppe de Occidental-lnterlingue http://aroups.vahoo.com/aroup/occidental/ 

Li Interlingue Wikipedia http://ie.wikipedia.org 

Blog de Valodnieks in Occidental-lnterlingue http://interlinaue.bloaspot.com/ 

Cosmoglotta. Modern numerós del organ del Interlingue Union http://cosmoalotta.narod.ru/ 

Archiv Cosmoglotta. http://www.interlinaue.org/cma/index.html 

Occidentalitá. Li blog de Sebastian Hartwig con audio-dossieres. http://www.occidentalita.bloaspot.com 



Li numeró 5 de IE-MUNDE va esser publicat in septembre 2011! 

